Nariadenie Komisie (ES) č. 1500/2000
z 10. júla 2000,
ktorým sa vykonáva nariadenie Rady (ES) č. 2223/96, pokiaľ ide o výdavky a príjmy verejnej správy
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2223/96 z 25. júna 1996 o Európskom systéme národných a regionálnych účtov spoločenstva (ESA-95) [1], naposledy zmenené a doplnené nariadením (ES) č. 448/98 [2], a najmä na jeho články 2 ods. 2 a 3 ods. 2,
keďže:
(1) Podľa článku 104 ods. 2 zmluvy má Komisia sledovať vývoj rozpočtovej situácie.
(2) Zmyslom obsahu a formátu stabilizačných a konvergentných programov je umožniť plnšie porozumenie tokov vládnej bilancie a rozpočtovej stratégie všeobecne, s doplňujúcimi informáciami o pomeroch výdavkov a príjmov.
(3) Predpisy o národných účtoch, najmä koncepcia ESA-95, sa považujú za nástroje zabezpečujúce porovnateľnosť a transparentnosť údajov medzi členskými štátmi.
(4) Príloha A "Európsky systém účtov ESA 1995" nariadenie o ESA-95 sa nevzťahuje na výdavky a príjmy verejnej správy, ale poskytuje rámec na ich špecifikáciu s odkazom na zoznam kategórií ESA 95.
(5) Zavedenie súhrnných hodnôt v súvislosti s výdavkami a príjmami verejnej správy vyžaduje súvisiace zmeny programu na prenos údajov z národných účtov.
(6) Dodatočný prenos, každý rok v marci, hlavných súhrnných hodnôt verejnej správy (ročné údaje) bude zabezpečovať užitočné informácie o vývojoch vládnych deficitov.
(7) V súlade s článkom 2 ods. 2 v súvislosti s článkom 3 ods. 2 nariadenia (ES) č. 2223/96, zmeny a doplnky k ESA-95, určené na vyjasnenie a zlepšenie jeho obsahu a vyžadujúce zmeny údajov požadovaných od členských štátov, prijme Komisia v súlade s postupom stanoveným v článku 4 uvedeného nariadenia.
(8) Prebehla konzultácia s výborom pre menovú a finančnú štatistiku a štatistiku týkajúcu sa platobnej bilancie, založeným na základe rozhodnutia 91/115/EHS [3].
(9) opatrenia stanovené v tomto nariadení sú v súlade so stanoviskom výboru pre štatistický program, založeným na základe rozhodnutia 89/382/EHS, Euratom [4],
PRIJALA TOTO NARIADENIE:
Článok 1
Cieľom súčasného nariadenia je stanoviť definíciu výdavkov a príjmov verejnej správy, doplniť klasifikáciu transakcií s tovarom a službami (P) a distribučných transakcií (D) a pozmeniť program prenosu údajov z národných účtov.
Článok 2
Príloha A (Európsky systém účtov ESA 1995) a príloha B (Program prenosu údajov z národných účtov) nariadenia Rady (ES) č. 2223/96 z 25. júna 1996 sa mení v súlade s prílohou tohto nariadenia.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskych spoločenstiev.
Toto nariadenie je záväzné v celom rozsahu a je priamo použiteľné vo všetkých členských štátoch.
V Bruseli 10. júla 2000